Kastytis Barisas

Kastytis Barisas (g. 1961 m. liepos 10 d. Panevėžyje) – choro dirigentas ir pedagogas.

 Biografija 

1976–1980 m. choro dirigavimo mokėsi Panevėžio J. Švedo pedagoginėje muzikos mokykloje (dėst. E. Jakštienė). Mokyklą baigęs su pagyrimu, 1980–1985 m. choro dirigavimo studijas tęsė Lietuvos valstybinėje konservatorijoje (vyr. dėst. T. Šumsko klasė). 1993–1995 m. choro dirigavimo žinias gilino Lietuvos muzikos akademijos meno aspirantūroje (vadovas doc. T. Šumskas).

1983 m. Lietuvos dailės institute suorganizavo studentų kamerinį mišrųjį chorą ir jam su pertrauka iki 1993 m. sėkmingai vadovavo. Choras koncertavo Vilniuje, Kaune, Klaipėdoje, Panevėžyje, Trakuose, Palangoje, Rygoje, Leningrade ir Lenkijoje (Liubline). Dalyvavo Baltijos respublikų aukštųjų dailės mokyklų festivaliuose Vilniuje (1988) ir Rygoje (1989), religinės muzikos festivalyje „Cantate Domino“ Kaune (1992), 1990 m. Lietuvos tautinėje dainų šventėje Vilniuje ir 1991 m. Baltijos studentų dainų šventėje „Gaudeamus-XI" Latvijoje.

Nuo 1981 m. Vilniaus valstybinio pedagoginio instituto (universiteto) studentų mišriojo choro „Ave Vita“ chormeisteris – dirigentas, nuo 1994 m. choro meno vadovas ir vyr. dirigentas. Akivaizdžiai pakilo choro meninis lygis ir profesinis pasirinktų kūrinių atlikimo meistriškumas. Kolektyvas propaguoja lietuvišką muziką, parengė ir stambesnių kūrinių: G. Faurė „Requiem“, S. Moniuszkos Aušros Vartų litanija Nr. 1, V. Bartulio „Missa brevis“, J. Haydno „Missa St. Bernardi von Offida“ ir kt. „Ave Vita“ po keletą kartų koncertavo Latvijoje, Ukrainoje, Gruzijoje, Rusijoje, Moldavijoje, Lenkijoje, Vokietijoje, Italijoje, Vatikane, dainavo Belgijoje, Nyderlanduose, Šveicarijoje ir Maltoje. Choras yra daugelio tarptautinių konkursų bei festivalių dalyvis, pelnęs pirmųjų ir kitų prizinių vietų: 1995 m. Vokietijoje (Darmstadt) pirmąją vietą, 1995 m. X tarptautiniame Stasio Šimkaus chorų konkurse Klaipėdoje trečiąją vietą, 1997 m. XI tame pat konkurse pirmąją, 1995 m. Nyderlanduose (Heythuysen) tris pirmąsias vietas ir pagrindinį prizą, 1996 m. Slovėnijoje (Maribor) bronzos diplomą, 1996 m. Maltoje (Valletta) trečiąją vietą. 1988 m. Šveicarijoje (Montreux) šeštą vietą – III laipsnio apdovanojimas (iš devyniolikos). Gražiai pasirodė tarptautiniuose religinės muzikos festivaliuose Šiauliuose (1995) ir Loreto mieste – Italija (1996), 1997 m. studentų mišriųjų chorų konkurse „Juventus“ Kaune ir 1997 m. tarptautiniame chorų festivalyje „Riga dimd“ Latvijoje. Sėkmingai pasirodė Lietuvos aukštųjų mokyklų studentų chorų festivaliuose (1995, 1996, 1997 m.) ir 1998 m. I tarptautiniame studentų chorų festivalyje Vilniuje, sakralinės muzikos chorų festivaliuose „Cantate Domino“ Kaune (1995, 1996, 1997 m.). 1995 m. dalyvavo Baltijos studentų dainų švenėje „Gaudeamus-XII“ Tartu, gerai pasirodė 1998 m. II Pasaulio lietuvių dainų šventės konkurse Vilniuje. Choras padarė fondinių įrašų Lietuvos radijui, 1996 m. išleido audiokasetę „Ave Vita“, o tais pačiais metais Italijoje išleista garso kasetė ir vaizdo kasetė, kuriose yra „Ave Vita" įrašai.

K. Barisas dirba ir pedagoginį darbą. Nuo 1988 m. Vilniaus pedagoginio instituto Estetinio lavinimo katedros asistentas, nuo 1992 m. Vilniaus pedagoginio universiteto Muzikos katedros vyr. asistentas, nuo 1989 m. Lietuvos muzikos akademijos Choro dirigavimo katedros vyr. asistentas, vargonininkų choro studijos vadovas.

Pastoviai skaito paskaitas Vilniaus pedagoginio universiteto Pedagogų kvalifikacijos centre ir Lietuvos pedagogų kvalifikacijos institute. Dirigentas domisi muzikos pedagogika, 1993 m. lankė muzikos kursus APPLE Vilniuje, 1995 m. Muzikos švietimo centre išklausė pedagogikos paskaitų ciklą, 1995 ir 1996 m. skaitė pranešimus tarptautinėse mokslinėse konferencijose Vilniaus pedagoginiame universitete. Diriguoja koncertuose Lietuvoje ir užsienyje, buvo 1991 m. Baltijos studentų dainų šventės „Gaudeamus" Latvijoje ir 1995 m. analogiškos šventės Estijoje dirigentas, 1998 m. II Pasaulio lietuvių dainų šventės Vilniuje dirigentas.

Televizijoje 2010 m. sausio – gegužės mėn. kartu su dainininke Vaida Genyte dalyvavo LNK muzikiniame projekte „Žvaigždžių duetai 4“ (pasiekė pusfinalius).

 Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

{{DEFAULTSORT:Barisas, Kastytis]}}
Barisas, Kastytis
Barisas, Kastytis 
Kategorija:Tarptautinio Stasio Šimkaus chorų konkurso dalyviai